Hvert halve år donerer AaB og Arbejdernes Landsbank to kroner per fremmødt tilskuer til 3F Superligakampe på Aalborg Portland Park til et godt nordjysk formål gennem Hele Nordjyllands Håndsrækning, og denne gang går den til tryghed i nattelivet. AaB's fans har nemlig peget på det aalborgensiske initiativ Safe House, der hver weekend hjælper til med trygheden i Aalborgs natteliv, og derfor modtager huset til efteråret en økonomisk håndsrækning fra fodboldklubben AaB og Arbejdernes Landsbank. Det har fansene via en afstemning på aabsport.dk valgt. - Vi er glade for at kunne ønske tillykke til Safe House - Aalborg, der i et stærkt felt med mange gode kandidater er endnu en værdig modtager af Hele Nordjyllands Håndsrækning, udtaler AaB's administerende direktør Thomas Bælum i en pressemeddelelse fra AaB. - Nu håber vi, at vi gennem hele efteråret får fyldt Aalborg Portland Park op med masser af tilskuere, så der foruden en god stemning på Aalborg Portland Park også kommer en stor håndsrækning til Safe House - Aalborg, siger Thomas Bælum. Et tryggere natteliv Safe House åbnede i begyndelsen af maj for enden af Jomfru Ane Gade i Aalborg. Hver weekend er huset bemandet af frivillige, der hjælper med at øge trygheden i byen og sidder klar, hvis der er nogen, der har brug for hjælp. Frivillige fra Safe House patruljerer også omkring havnen i Aalborg. Midlerne fra Hele Nordjyllands Håndsrækning skal blandt andet gå til at forbedre forholdene i lokalerne og give de frivillige bedre remediger og forudsætninger til at hjælpe de cirka 100-130 ugentlige gæster. - Forhåbentlig kan dette være med til, at endnu flere især unge mennesker bliver opmærksomme på, at vi findes, og derved forhåbentlig bliver mere trygge ved at færdes i nattelivet, siger Sune Zacho, der er initiativtager og formand for Safe House. Det samlede beløb med to kroner per tilskuer til efterårets 3F Superligahjemmekampe på Aalborg Portland Park vil blive doneret, når efterårssæsonen er færdigspillet.

Referat:
AaB’s fans har valgt at Safe House - Aalborg bliver modtager af AaB’s pris 'Hele Nordjyllands Håndsrækning' til efteråret.